SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Zuzana Kunšteková, Mgr.; Múzeum školstva a pedagogiky, Hálova 16, 851 05 Bratislava; múzejná pedagogička; nemecký jazyk, anglický jazyk;

2.  Zahraničná pracovná cesta:
Izrael; Jeruzalem; 4. – 11. 12. 2016; The international schol for holocaust studies, Yad Vashem, The Holocaust Martyrs' and Heroes', Remembrance Authority, Har Hazikaron, P.O.B. 3477, Jerusalem, 910 34 01, Israel; hradené organizátorom seminára;

3.  Rámcový program pobytu:
4. 12. 2016, 17:30 hod. Príchod, ubytovanie, úvodné pokyny pre účastníkov, návšteva galérie v Jeruzaleme; vedúci múzea holokaustu, Kasárenská 1005,  Sereď, PhDr. Martin Korčok, PhD., tel. +421 31 2451 111, martin.korcok@gmail.com a riaditeľ Múzea židovskej kultúry, Židovská 17, Bratislava, prof. Pavol Mešťan, Dr.Sc.,+421 2 204 90 102, mestan@snm.sk; 

5. - 6. 12. 2016, 9:00 – 18:00 hod. Otvorenie seminára, prednáška, vzdelávacia prehliadka, zhrnutie a inštrukcie; veľvyslanec SR v štáte Izrael J. E. Peter Hulényi, riaditeľka európskeho oddelenia Jad Vašem Richelle Budd Caplan, koordinátorka vzdelávania pedagógov pre ČR a SR Miriam Mouryc, Jad Vašem, miriam.mouryc@yadvashem.org.il,;

7. 12. 2016, 9:00 – 21:00 hod. Prednáška, Workshop, Lektorovaná prehliadka historických miest Jeruzalema, Návšteva múzea v Jeruzaleme – lektorovaný sprievod; historik Prof. Yehuda Bauer, Jad Vašem, odborná vedecká pracovníčka Jana Marcus, Jad Vašem, vedúca pedagogička pre Poľsko Orit Margaliot, Jad Vašem;

8. – 10. 12. 2016,  8:30 – 12:30 hod. Prednášky a reflexie, workshopy, diskusie, lektorovaná prehliadka galérie; riaditeľ Múzea židovskej kultúry Prof. Pavol Mešťan, Bratislava, historička Dr. Chava Baruch, Jad Vašem, vedúci múzea holokaustu PhDr. Martin Korčok, PhD., Sereď, odborná vedecká pracovníčka Jana Marcus, Jad Vašem, historička Dr. Chava Baruch, Jad Vašem, archivár Dr. Daniel Uziel, Yad Vashem, evanjelický kňaz doc. Peter Borza, Nové Mesto nad Váhom, koordinátorka vzdelávania pedagógov pre ČR a SR Miriam Mouryc, Jad Vašem, sprievodkyňa v Izraelai Kateřina Zeira;

4.  Stručný priebeh rokovaní, resp.  študijného pobytu:
Hlavnou témou seminára bol holokaust (a príbuzné termíny) a spôsob jeho vyučovania na školách alebo v inštitúciách, ktoré sa vzdelávaním zaoberajú a robia osvetu medzi verejnosťou. Realizoval sa v Izraeli, ktorý sa po roku 1948 stal hlavným miestom, kam  židovskí obyvatelia, ktorí dovtedy fungovali v rôznych mestách v Európe a prežili hrôzy v koncentračných a pracovných táboroch, začali emigrovať. Program bol obsahovo veľmi naplnený. Vzhľadom na tému, ktorá nie je jednoduchá, dal priestor na rozmýšľanie ako zmeniť pohľad u našich detí na túto problematiku. Hlavné mesto Izraela Jeruzalem v roku 1953 vybudoval ako spomienku pre Židov, ktorí sa stali obeťami holokaustu, prežili holokaust alebo sa zaslúžili o ich záchranu monumentálny pamätník nazvaný Jad Vašem  (odvodené z biblického verša, v preklade meno a miesto), ktorý sa rozprestiera na obrovskom priestranstve v tzv. Jeruzalemskom lese a je možné tam navštíviť múzeum, pomníky, pamätník detských obetí, pamätník Spravodlivých medzi národmi, archív, vzdelávacie centrum, galériu, knižnicu.
Seminár otváral veľvyslanec SR v štáte Izrael pán Hulényi, ktorý ocenil nás účastníkov, ktorí sa v dnešnej dobe venujeme vzdelávaniu detí a mladých ľudí a strávil s nami doobedie. Svoje uznanie učiteľom predniesla i riaditeľka oddelenia pre Európu v Jad Vašem pani Budd Caplan, ktorá nám zároveň popriala mnoho síl v našej práci. 
Počas ďalších dní seminára nasledovalo viacero prednášok, workshopov a lektorovaných prehliadok, ktoré viedli pracovníci Jad Vašem s návštevami areálu Jad Vašem alebo múzeí a galérií nachádzajúcimi sa v Jeruzaleme. Osobitne by som vyzdvihla praktickú časť seminára, kedy sme dostali viacero praktických tipov ako sa s otázkou holokaustu má pracovať a ako ju vieme sprostredkovať publiku tak, aby bola téma pochopiteľná. Jej garantkou bola Dr. Baruch, ktorá pôsobí aj ako pedagogička na gymnáziu v Izraeli. Z teórie/prednášok chcem vyzdvihnúť práve tú od Dr. Uziela, ktorý pracoval s archívnymi dokumentmi a vedel na základe nich svoju tému zdôvodniť a poukázať na chyby, ktoré sa často objavujú pri ozrejmovaní dejín holokaustu. Prínosná  prednáška bola tiež od Prof. Bauera, hlavného historika Jad Vašem, ktorý je v problematike považovaný za experta. Jeden z preživších, s ktorým sme mali na seminári možnosť sa stretnúť bol pán Fűrst, rodák z bratislavskej Petržalky, momentálne žijúci v izraelskej Haife, ktorého rodina sa stala obeťou holokaustu. Prežil niekoľko pracovných a koncentračných táborov, do ktorých bol odvlečený od Serede, cez Terezín až po Buchenwald, kde sa spoznal s pánom Wieselom, ktorý sa stal držiteľom Nobelovej ceny za mier a on bol ten, ktorý ako prvý začal používať termín „holokaust“. Nedávno sa stretol s pápežom. 
Úzka spolupráca s Jad Vašem sa niekoľko rokov darí zástupcom novovzniknutého Múzea holokaustu, ktorí tento seminár usporiadali. Riešia židovskú otázku na Slovensku a pracovníci izraelského Jad Vašem im intenzívne v mnohých smeroch pomáhajú. Početná skupina preživších sa totiž koncentruje práve v Izraeli, a tak sa pracuje formou orálnej histórie. Iba tak sa dokážu najlepšie interpretovať prežité skúsenosti a zážitky spojené s odobratím práv, arizáciou, koncentráciou, deportáciou či vyhladzovaním židovského obyvateľstva, pretože túto hrôzu sami prežili. Spôsob orálnej histórie často využívame aj v Múzeu školstva a pedagogiky, aby sme zachytili autentické spomienky ľudí, ktorí žili v určitom období dnes už našej histórie. 
Keďže teória nikdy nestačí a praxi je pri vzdelávaní dokonca nevyhnutná, organizátori seminára naplánovali aj prehliadky viacerých kultúrno-vzdelávacích inštitúcií a miest v Jeruzaleme a okolí, ktoré sú historicky prepojené na židovské náboženstvo a na spôsob ich života, ktorý tak bolo jednoduchšie spoznať.
 
5.  Odporúčané závery:
Návšteva krajiny, ktorá je najznámejším miestom, kde žijú pohromade tri najväčšie náboženstvá na svete: židia, moslimovia a kresťania, ponúkla možnosť uvažovať nad pojmom akým je tolerancia v intenciách našej krajiny. Izrael je miestom uctievajúcim kultúrne dedičstvo, čo sme mali možnosť vidieť počas celého pobytu. Základnými témami, s ktorými sme sa stretávali aj v rámci umenia bola ľudská ľahostajnosť a xenofóbia. Aby sa to, čo sa stalo počas 2. svetovej vojny – vyvraždenie viac ako 16 miliónov ľudí, z toho viac ako 6 miliónov Židov už nikdy viac nezopakovalo. Múzeum školstva a pedagogiky už v minulosti v spolupráci s Múzeom židovskej kultúry usporiadalo seminár pre učiteľov o tom, ako učiť o holokauste na slovenských školách, ktorý mal u nich pozitívny ohlas. Aj v budúcnosti plánujeme podobnú spoluprácu opakovať. Pri pohľade na politicko-spoločenské dianie na Slovensku je čoraz potrebnejšie o témach akou je táto rozprávať a učiť.

6.   Prehľad prinesenej dokumentácie a miesto jej uloženia
Publikácie, DVD nosiče, vzdelávacie materiály; odložené v Múzeum školstva a pedagogiky Bratislava;  

7.   Osobitne vyhodnotený očakávaný prínos ZPC
Aj pri tejto zvlášť dynamickej a časovo náročnejšej pracovnej ceste sa mi opäť potvrdilo aké sú vo vysvetľovaní dejín podstatné múzeá a ich spolupráca s pamätníkmi, ktorí im pomáhajú vdýchnuť život. Každá návšteva múzea, či inej podobnej inštitúcie je cesta ako sa zlepšovať a držať krok s aktuálnymi tredami v múzejnej práci. Nadviazala som cenné kontakty s pedagógmi, vzdelávateľmi a vedeckými pracovníkmi zo Slovenska, ktorí prisľúbili návštevu Múzea školstva a pedagogiky zaradiť do plánov pre svojich žiakov a študentov, čím sa vytvárajú ďalšie osobné kontakty, ktoré sú pri návšteve múzea veľmi podstatné. Už na seminári sme s viacerými podnikli niekoľko krokov, ktoré vyvrcholia v budúcnosti do konkrétnej formy spolupráce.

8.    Spôsob zverejnenia výsledkov ZPC, prenos získaných informácií
Informácia ako typ pre múzejných pedagógov zoskupujúcich sa v Odbornej komisii pre výchovu a vzdelávanie v múzeách na Slovensku, článok do novín venujúcim sa pedagógom, prezentácia informácií kolegom v múzeu i bývalým kolegom-študentom histórie, ktorí mnohí učia.

Súhlasím so zverejnením správy na internete

Správu vypracoval: Mgr. Zuzana Kunšteková, múzejná pedagogička	..............................
Dátum: 12.12. 2016
								
Správu schválil:  prof. RNDr. Ján TURŇA, CSc., generálny riaditeľ  	...............................